ལོ་ཞིག་གི་དབྱར་ཁ་ལ།ཚེ་བཀྲ་དུས་རྒྱུན་ཞེ་སྡང་གི་རྣམ་འགྱུར་ལས་ཡེ་ནས་བྲལ་ཏེ་ཕྱུག་ཐར་ཚང་ལ་འབྱོར།ཁོའི་བཤད་རྒྱུར།ཕྱུག་ཐར།འུ་སྤུན་གཉིས་ཀར་མཚོན་ན་ད་རག་བར་དུ་གཅིག་གིས་མི་ཟ་ན་གཅིག་གིས་མི་འཐུང་ཟེར་ནས་ཡོང་ནི་རེད།ད་ཐེངས་ཕུ་བོར་སྒོར་མོ་འགས་རོགས་ཤིག་བྱེད་དགོ་གི་ཅེས་བཤད་པ་ན།ཕྱུག་ཐར་གྱིས་ཐ་མག་ཅིག་མཛུབ་བར་ནས་སྤུགས་ཞོར་ཕུ་བོ་ཚེ་བཀྲ།ཁྱོད་ཉིན་འགའི་སྔོན་ན་ཡོང་ཡོད་རྒྱུ་ན་ངའི་ལག་ན་སྒོར་ཁྲི་འགའ་སྔ་གཞུག་བརྗེ་རྒྱུ་ཡོད།ཡིན་ཡང་ད་རེས་སྒོར་ཁྲི་འགའ་བོ་དེ་ངའི་སྤུན་ཟླ་བསོད་སྐྱབས་ཀྱིས་བསྐྱིས་བུད་ཐལ།ད་ལྟ་ངའི་ཁྱོད་ལ་རོགས་བྱེད་པའི་ནུས་པ་མི་འཛོམས་པས་ཕུ་བོས་བཟོད་བསྒོམ་ཞིག་གནང་རོགས།ཅེས་སྐད་དམའ་མོས་ཚེ་བཀྲར་ལན་དེ་ལྟར་སྦྱར།ཕྱུག་ཐར་གྱི་སྐད་ཆ་དེ་ཐོས་མ་ཐག་ཚེ་བཀྲའི་ངོ་མདོག་དམར་པོར་གྱུར་ནས་འདི་ལྟར་ལབ།༿རྒྱུ་འབྱོར་བ་རྫ་མགོའི་ཟིལ་བ་འདྲ།།དེ་དེ་རིང་ཡོད་ན་སང་ཉིན་མེད།།སྤུན་གཉེན་གྲོགས་ལང་ཚོའི་རྒྱབ་རི་ཡིན།།དེ་སྒོར་རྡོག་འགའ་ཡིས་ཁུགས་ལེ་མིན།།༾ཅེས་སྤོ་གཏམ་ཡང་ཡང་ལབ་ཞོར་ཕྱིར་རང་ཡུལ་དུ་བུད་སོང་།དེ་ནས་ཉིན་འགའ་འགོར་རྗེས་ཕྱུག་ཐར་འགྱོད་པ་ལྷག་མ་ཞིག་གིས་གཙེས་མཐར་གཞན་ལ་བསྐྱིས་པའི་སྒོར་མོ་ཁྲི་འགའ་བོ་དེ་ཕྱིར་བླངས་ནས་ཕུ་བོ་ཚེ་བཀྲ་སར་འགྲོས་མཉམ་གྱི་གོམ་ཁ་ལྷོད་ཀྱིས་བསྒྱུར།